WHAUP เตรียมเทรด SET เม.ย.นี้ ฟุ้งโรดโชว์ได้รับผลตอบรับดีเยี่ยม!
WHAUP เตรียมเทรด SET เม.ย นี้ รับอานิสงส์จาก WHA เพียบ! เตรียมนำเงินไปลงทุนในธุรกิจสาธารณูปโภค-พลังงานทั้งในปัจจุบัน-อนาคต - เตรียมทยอยรับรู้รายได้ธุรกิจโรงไฟฟ้า 190MW ในปี 60-62
9 มี.ค. 2560

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า บริษัทเตรียมนำ WHAUP เข้าจดทะเบียนในตลาดหลักทรัพย์แห่งประเทศไทย ในตลาด SET ทั้งนี้คาดว่าจะเข้าซื้อขายได้ภายในเดือนเม.ย.นี้ หลังจากที่บริษัทได้ทำการโรดโชว์เสร็จเรียบร้อยแล้ว ซึ่งได้รับการตอบรับที่ดีจากนักลงทุนสถาบันทั้งในประเทศและต่างประเทศ โดยขณะนี้บริษัทอยู่ในขั้นตอนของการทำการสำรวจความต้องการซื้อหลักทรัพย์ (book building)
ทั้งนี้บริษัทจะทำการเสนอขายหุ้นสามัญให้แก่ประชาชนทั่วไปเป็นครั้งแรก (IPO) จำนวน 229.5 ล้านหุ้น โดยแบ่งเป็นหุ้นสามัญเพิ่มทุนจำนวน 125 ล้านหุ้น และส่วนของผู้ถือหุ้นเดิมจำนวน 104.5 ล้านหุ้น โดยวัตถุประสงค์ของการระดมทุนในครั้งนี้ เพื่อนำไปใช้เป็นเงินลงทุนในโครงการในอนาคต ทั้งในส่วนของการขยายธุรกิจสาธารณูปโภค และธุรกิจพลังงาน นอกจากนี้ จะนำไปชำระคืนเงินกู้จากสถาบันการเงิน และใช้เป็นเงินทุนหมุนเวียนของบริษัท
สำหรับส่วนของผู้ถือหุ้นเดิมได้กำหนดให้สิทธิแก่ประชาชนทั่วไปเฉพาะกลุ่ม ซึ่งเป็นผู้ถือหุ้นสามัญของ บริษัท ดับบลิวเอชเอ คอร์ปอเรชั่น จำกัด (มหาชน)  หรือ WHA ตามสัดส่วนการถือหุ้นสามัญในบริษัทในการจองซื้อหุ้น IPO ของ WHAUP จำนวนร้อยละ 25 ของหุ้นสามัญที่เสนอขายต่อประชาชนทั่วไป (IPO) จำนวน 229.5 ล้านหุ้น ในอัตราส่วน 250 หุ้นสามัญของ WHA ต่อ 1 หุ้นสามัญของ WHAUP โดยกำหนดราคาพาร์ ที่ 5 บาทต่อหุ้น ดังนั้น หากเทียบที่มูลค่าพาร์ที่เท่ากัน อัตราส่วนดังกล่าวจะเท่ากับ 5 หุ้นสามัญของ WHA ต่อ 1 หุ้นสามัญของ WHAUP
ซึ่งปัจจุบันบริษัทได้ดำเนินธุรกิจ  2 ส่วน คือธุรกิจให้บริการน้ำแก่ผู้ประกอบการอุตสาหกรรมในนิคมอุตสาหกรรม จำหน่ายน้ำดิบ ผลิตและจำหน่ายน้ำเพื่ออุตสาหกรรม และบริหารจัดการน้ำเสีย ส่วนที่ 2 ธุรกิจพลังงาน โดยลงทุนในธุรกิจผลิตและจำหน่ายไฟฟ้า ซึ่งปัจจุบันมีทั้งส่วนที่สร้างรายได้แล้วเมื่อปี 2559 จำนวน 350 เมกะวัตต์ และส่วนที่อยู่ระหว่างการก่อสร้างจะเริ่มทยอยรับรู้รายได้อีกจำนวน 190 เมกะวัตต์ ตั้งแต่ปี 2560-2562
 
อนึ่ง WHA มีสิ่งปลูกสร้างที่อยู่ในพื้นที่นิคมอุตสาหกรรมทั้งหมดประมาณ 3-4 หมื่นไร่ ซึ่ง WHAUP ได้รับสิทธิในการประกอบธุรกิจสาธารณูปโภคในนิคมอุตสาหกรรมและเขตประกอบอุตสาหกรรมของเหมราชฯ แต่เพียงผู้เดียวทั้งในปัจจุบันและอนาคต ขณะเดียวกัน WHAUP สามารถเข้าไปลงทุนในธุรกิจโซลาร์รูฟของ WHA ได้ โดยมีพื้นที่ประมาณ 2 ล้านตารางเมตร กำลังการผลิต 160 เมกะวัตต์ ซึ่งจะสามารถสร้างความเติบโตในธุรกิจโซลาร์รูฟแก่บริษัทได้เป็นอย่างมาก